text: Stjålen traktor hjemme igen
  15 januar 2012 kl. 15.12
  Der har været mange tilfælde af traktor-tyverier her i landsdelen, og lørdag aften blev endnu en stjålet. Men allerede søndag endte historien godt.
  Natten til søndag blev traktoren her stjålet fra en gård i Gabøl ved Vojens. 
  Men ved middagstid søndag blev den igen forenet med rette ejermand. Jette Jacobsen opdagede tyveriet klokken fire søndag morgen, da hun skulle fodre gårdens 300 malkekøer.
  Tyveriet blev meldt til politiet - men så skete det heldige, at personer, der var ude at gå søndagstur opdagede traktoren i en skov ved Sønderborg.
  Formodningen er, at den var gemt af vejen, inden den skulle transporteres til østeuropa. Traktoren er ikke udstyret med GPS, så den kan spores, men det bliver den nu.
  